**Gerd Audehm** (født 14. mars 1968 i Annahütte, Tyskland) er en tysk tidligere landeveissyklist.

Karriere
--------

Audehm vokste opp i Senftenberg i den tyske forbundsstaten Brandenburg. Da han var 14 år gammel begynte han på DDRs sportsskole i Cottbus, hvor han utviklet seg til en god syklist.

Sitt første toppresultat fikk han i 1987, da han ble nummer to sammenlagt i Sachsen rundt. I 1988 imponerte han i Österreich-Rundfahrt. Audehm tok en etappeseier og andreplass sammenlagt.

Etter den tyske gjenforeningen skiftet han lag til RSG Nürnberg. I 1991 og 1992 vant Audehm som første rytter Rheinland-Pfalz-Rundfahrt sammenlagt to år på rad. I 1999 og 2000 klarte Marc Wauters å gjenta prestasjonen. I 1993 gikk Audehm til det tyske storlaget Team Telekom. Her hadde han en rolle som hjelperytter og fikk delta i Tour de France i 93 og 94.

Etter 1996-sesongen gikk han tilbake til Team Nürnberger, hvor han syklet til han la opp etter 98-sesongen. Som rytter hadde han sin styrke i fjellene.

Hjertestans
-----------

8. juli 2000 stoppet Audehms hjerte under spinningtrening. Årsaken var sannsynligvis en betennelse i en hjertemuskel i 1998. Denne hadde sannsynligvis ikke blitt leget skikkelig og førte til hjertestansen. Gjenopplivingen tok tid, noe som førte til at Audehm fikk varige hjerneskader på grunn av oksygenmangel. Etter hjertestansen tilbrakte han flere måneder i koma, med påfølgende rehabilitering, før han flyttet hjem til sine foreldre. Audehm var desorientert, manglet korttidshukommelse og trengte konstant pleie. Hans tidligere arbeidsgivere Team Nürnberg og Team Telekom besluttet å støtte opp om Audhem og familien, og Telekom ga dem en gave på 50 000 mark.

I flere år etter ulykken hadde Audehm svært store problemer med hukommelsen. Han husket verken at han hadde en datter eller at han hadde vært proff i Telekom. Hans liv i denne perioden ble dokumentert i dokumentarfilmen "Gerd Audehm - Leben ohne Gedächtnis" av Regina Schilling i 2004. Etter dette har Audehm gjort store fremskritt, men korttidshukommelsen har enda ikke kommet tilbake.

Ifølge molekylærbiolog Werner Franke, var Audehms hjertestans et typisk resultat av dopingbruk, men Audehm har ikke testet positivt for doping.

Viktigste resultat
------------------

* 1988 Etappeseier og andreplass sammenlagt i Österreich-Rundfahrt
* 1991 Seier i Rheinland-Pfalz-Rundfahrt
* 1992 Seier i Rheinland-Pfalz-Rundfahrt
* 1993 Deltaker i Tour de France
* 1994 Deltaker i Tour de France

Referanser
----------

1. ↑   www.munzinger.de[Hentet fra Wikidata]
2. ↑  «Mutti, was ist los mit mir?» (PDF). Stefan Kruecken. Besøkt 19.12.2009. [*død lenke*]
3. ↑  «Ex-Telekom-Profi Audehm nach Herzstillstand ein Pflegefall». Radsport News. 22.1.2001. Besøkt 19.12.2009.
4. ↑  «Spendenkonto für kranken Audehm». Radsport News. 14.2.2001. Besøkt 19.12.2009.
5. ↑  «Telekom unterstützt Ex-Kollegen Audehm mit 50 000 Mark». Radsport News. 27.4.2001. Besøkt 19.12.2009.
6. ↑  «Gerd Audehm - Leben ohne Gedächtnis.». Besøkt 19.12.2009. [*død lenke*]
7. ↑  «Spitzensport in Farben und Formen». Lausitzer Rundschau. 24.1.2008. Besøkt 19.12.2009. [*død lenke*]
8. ↑  «"Das ist Wahnsinn"». Spiegel Online. 28.4.2009. Besøkt 19.12.2009.

Eksterne lenker
---------------

* (de) Gerd Audehm – Munzinger Sportsarchiv Rediger på Wikidata

* (en) Gerd Audehm – Cycling Archives Rediger på Wikidata

* (en) Gerd Audehm – CycleBase Rediger på Wikidata

|  |  |
| --- | --- |
| Oppslagsverk/autoritetsdata | Prabook **·** Munzinger (sport)
 |